Seuns geskors ná ‘verkragting’ by skoolArgieffoto Die twee skoolseuns wat Woensdag in hegtenis geneem is nadat hulle na bewering ’n 13-jarige meisie naby haar skool in Reiger Park in Boksburg aan die Oos-Rand verkrag het, is in die sorg van hulle ouers vrygelaat. Die Gautengse departement van onderwys het in ’n mediaverklaring bevestig dat die twee seuns uit die skool geskors is terwyl hulle op hul dissiplinêre verhoor wag. Die departement sê ŉ span van die departement se psigososiale eenheid is na die skool ontplooi om berading aan leerders te bied en dat hulle die situasie noukeurig monitor. Maroela Media het vroeër berig ŉ leerder van dieselfde skool is na bewering op 28 Februarie in bosse naby die skoolterrein verkrag. Konst. Jan Mokwana, woordvoerder van die polisie, het gesê die meisie was dié dag een van ’n groep leerders wat laat was vir skool. Die meisie het probeer om oor ’n heining aan die agterkant van die skool te klim waarna die twee seuns van onderskeidelik 16 en 17 jaar oud haar na bewering gegryp en na nabygeleë bosse gesleep het. Dit word beweer dat een van die leerders glo ŉ video van die voorval gemaak het, maar volgens die departement is die video sedertdien uitgevee. Panyaza Lesufi, die Gautengse LUR vir onderwys, het sy skok oor die voorval uitgespreek. “Dit is skokkend om van insidente van seksuele aanranding onder leerders in ons omgewing te hoor. Dit is uiters kommerwekkend,” het Lesufi gesê. Volgens die departement het die voorval nou eers aan die lig gekom aangesien die vermeende slagoffer en haar ma eers gister omstreeks 10:00 die voorval by die Reiger Park-polisiestasie aangemeld het. Die meisie was glo aanvanklik te bang om haar ouers van die voorval te vertel. Sy kry tans die nodige mediese behandeling.